Woede oor beurtkrag verstaanbaar, sê Cyril | Netwerk24
Deur Malherbe Nienaber 09 Desember 2019 22:51
Ramaphosa is voortdurend in gesprek met Pravin Gordhan, minister van openbare ondernemings, en Eskom se bestuur "oor die toestand van die nasionale kragnetwerk en werk wat gedoen word om die huidige krisis op te los", sê die presidensie in 'n verklaring.
Ramaphosa sê beurtkrag berokken die ekonomie groot skade en ontwrig Suid-Afrikaners se lewens.
"Ons onmiddellike prioriteit is om soveel opwekkingskapasiteit as moontlik terug te kry in die kortste moontlike tyd. Eskom se tegniese spanne werk deurentyd om die onderbrekings reg te stel."
Volgens Ramaphosa het uiterste weerstoestande oor groot dele van die land die afgelope week die probleme van die kragnetwerk, wat reeds onder groot druk was, vererger.
"Dit is in dié tyd noodsaaklik dat almal saamwerk om die nodige kapasiteit so gou moontlik terug te kry. Ons doen 'n beroep op alle Suid-Afrikaners, veral intensiewe kraggebruikers, om hul verbruik te verminder."
Die president het egter daarop gewys dat die probleme nie oornag opgelos kan word nie en dat 'n "dapper pad van herstrukturering en herbou uiteengesit moet word".
"Ondanks die terugslae die afgelope week, maak ons vordering en sal ons mettertyd sien dat dit vrugte werp."
Luidens die verklaring het die regering "verreikende en noodsaaklike besluite geneem" om volhoubare kragverskaffing te verseker en langtermynoplossings te vind.